
Szegeden előállított élelmiszeripari hungarikumok helyzete és lehetőségei: eredet, hagyomány és minőség szögediesen

Dolgozatom megírásával alapvető célom, hogy feltérképezzem a szegedi élelmiszeripari hungarikumok magyarországi és külföldi helyzetét, valamint az azokban rejlő lehetőségeket.
Céljaim elérése érdekében primer kutatásként szakértői mélyinterjút készítettem a szegedi élelmiszeripari hungarikumokat gyártó vállalkozások – a Pick Szeged Zrt., a Szegedi Paprika Zrt. és a Bánffi és Bánffi Kft. – illetékes munkatársaival; a Szegedi Hungarikum Fesztivál szervezőjével; egy kiállítást szervező céggel, a Mac-line Hungary Kft.-vel és egy szegedi hungarikum klaszterrel. A gyártói vélemények, tapasztalatok megismerése mellett kíváncsi voltam a fogyasztók véleményére is, ezért kérdőívet töltettem ki 364 szegedi egyetemistával.
A gyártókkal készített interjúk során megtudtam, hogy az évek során jelentősen átrendeződött a fogyasztók vásárlási szokásai, mely negatívan befolyásolja a termékek iránti keresletet. A gyártók azonban folyamatosan törekszenek a termékek népszerűsítésére, s a külföldi és a hazai piacok megszerzésére, bővítésére. Leghatásosabban alkalmazható marketingeszközként egyhangúan a kóstoltatást említették. Ám szomorú, hogy a hungarikum gyártók közötti együttműködés csekély, melynek következtében közösen nem tevékenykednek a termékek ismeretségének növelése érdekében. E mellett még problémaként merült fel az állami támogatások hiánya, valamint az, hogy a hungarikum védjegyet terméken még nem szerepeltethetik a gyártók.
A kérdőíves felmérés legfőbb célkitűzése az volt, hogy megtudjam, mely termékeket tekintik hungarikumoknak a diákok, valamint milyen vásárlási szokások jellemzik őket. Az eredmények tekintetében elmondható, hogy a témában jól tájékozottak, azonban elsősorban a köznyelvben hungarikumként élő termékeket nevezik hungarikumnak. Mindenképpen pozitív, hogy a megkérdezett diákok 81%-a vásárol hungarikum terméket.
Úgy gondolom a hungarikum termékek népszerűsítésében együtt nagyobb eredményt érhetnének el a hungarikum gyártók, ezért szükség lenne a kooperációra. Legfőbbképpen rájuk hárul az a feladat, hogy a hungarikum elnevezést megtöltsék tartalommal és a termékeket ismertté, elismertté tegyék. Véleményem szerint a hungarikum védjegynek megkülönböztető szerepe van, ezért célszerű lenne a szabadalmaztatási folyamat felgyorsítása, hogy minél hamarabb megkaphassák a gyártók a használati jogot és betöltse a védjegy a szerepét, ezzel is előmozdítva a termékek népszerűségét.



